送孫求仁官黄岡
作者：周紫芝
朝代：宋

paragraphs: 黄岡古淮邦，其大不如斗。
誰知隔岸山，萬馬日奔走。
有數着詩人，此地實林藪。
頃來當盛年，王公號賢守。
三年江上杯，快飲竹樓酒。
東坡營雪堂，始種坡前柳。
至今有遺跡，過者爲回首。
後來老門生，詞翰玉堂手。
謫官茅三間，門巷無鷄狗。
孫郎飽文藝，貧病亦已久。
着履知有土，捉衿乃見肘。
抱經官殘州，一飽亦難偶。
論文有餘日，爲我訪白叟。
遺事倘可書，尚足寄衰朽。
慎勿止寒温，作書問安否。